31991R2145
L 200/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 2145/91 AL CONSILIULUI
din 15 iulie 1991
de modificare a Regulamentului (CEE) nr. 790/89 în ceea ce privește valoarea maximă a ajutorului pentru îmbunătățirea calității și a comercializării în sectorul fructelor cu coajă și al roșcovelor
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1035/72 al Consiliului din 18 mai 1972 privind organizarea comună a piețelor în sectorul fructelor și legumelor (1), modificat ultima dată de Regulamentul (CEE) nr. 1623/91 (2), în special articolul 14d alineatul (3),
având în vedere propunerea Comisiei (3),
având în vedere avizul Parlamentului European (4),
întrucât Regulamentul (CEE) nr. 790/89 (5) a stabilit valoarea maximă pe hectar a participării financiare a statului membru și a Comunității la planurile de îmbunătățire a calității, precum și a comercializării prevăzute la articolul 14d din Regulamentul (CEE) nr. 1035/72; întrucât acest ajutor urmărește să favorizeze în principal acțiuni de scoatere din rădăcini a pomilor urmate de replantare și/sau de reconversia soiurilor; întrucât, pentru a asigura realizarea efectivă a acestui obiectiv, este necesar să se subdivizeze valoarea maximă pe hectar pentru a se ține seama de natura particulară a fiecăreia dintre acțiunile realizate pentru execuția planului; întrucât un prim plafon care reprezintă partea cea mai importantă a finanțării comunitare trebuie să acopere acțiunile care contribuie cel mai mult, din punct de vedere tehnic, la îmbunătățirea calității și care, pe baza experienței, pot fi desfășurate în fiecare an numai pe o parte relativ redusă a livezii acoperite de plan; întrucât este necesar ca această finanțare să se facă în mai multe faze pentru a se ține seama de un ritm de execuție a acțiunilor care să nu greveze asupra capitalului productiv al organizației producătorilor; întrucât un al doilea plafon, mai mic, trebuie să finanțeze celelalte tipuri de acțiuni care se referă la partea rămasă din livadă care nu face obiectul lucrărilor fundamentale de îmbunătățire a calității;
întrucât este necesar să se prevadă o perioadă tranzitorie pentru a permite adaptările și revizuirile eventuale ale planurilor aprobate la data intrării în vigoare a prezentului regulament,
ADOPTĂ PREZENTUL REGULAMENT:
Articolul 1
Articolul 2 din Regulamentul (CEE) nr. 790/89 se înlocuiește cu următorul text:
„Articolul 2
Valoarea maximă pe hectar prevăzută la articolul 14d alineatul (2) din Regulamentul (CEE) nr. 1035/72, pentru un plan a cărui realizare se efectuează pe o perioadă de zece ani, se repartizează după cum urmează:
1.
o valoare maximă pe hectar de 475 ECU pe an timp de cinci ani se raportează la acțiunile de scoatere din rădăcini a pomilor urmate de replantare și/sau de reconversia soiurilor.
Această valoare maximă acoperă finanțarea lucrărilor legate de execuția acțiunilor menționate anterior care se referă la o suprafață egală cu cel mult 40 % din suprafața totală a livezii acoperite de plan din care cel mult 20 % în primii doi ani de execuție a planului și cel mult 20 % în ceilalți trei ani.
Pentru anii rămași pentru execuția planului, valoarea maximă vărsată pentru suprafețele replantate sau reconvertite este de 200 ECU pe an;
2.
o valoare maximă de 200 ECU pe an, pentru o perioadă de zece ani, pentru lucrările legate de execuția celorlalte acțiuni, care pot să se refere la restul livezii.”
Articolul 2
Normele de aplicare a prezentului regulament se adoptă în conformitate cu procedura prevăzută la articolul 33 din Regulamentul (CEE) nr. 1035/72.
Articolul 3
Prezentul regulament intră în vigoare la data publicării în Jurnalul Oficial al Comunităților Europene.
El se aplică:
(a)
imediat, pentru planurile de îmbunătățire a calității, precum și a comercializării aprobate de la intrarea sa în vigoare;
(b)
de la 1 septembrie 1993, pentru planurile aprobate anterior intrării în vigoare stabilite la primul paragraf.
El nu se aplică, pentru cheltuielile angajate înainte de data intrării în vigoare prevăzute la primul paragraf, pentru execuția planurilor aprobate anterior.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 iulie 1991.